VALSTYBINĖ ENERGETIKOS REGULIAVIMO TARYBA

NUTARIMAS

DĖL ENERGETIKOS ĮRENGINIŲ ĮRENGIMO IR EKSPLOATAVIMO VEIKLOS ATESTATŲ IŠDAVIMO TVARKOS APRAŠO PATVIRTINIMO

2019 m. liepos 25 d. Nr. O3E-279

Vilnius

Vadovaudamasi Lietuvos Respublikos energetikos įstatymo 8 straipsnio 11 dalies 21 punktu, 22 straipsniu, Asmenų, turinčių teisę įrengti ir eksploatuoti energetikos įrenginius, atestavimo taisyklių, patvirtintų Lietuvos Respublikos energetikos ministro 2010 m. spalio 4 d. įsakymu Nr. 1-274 „Dėl Asmenų, turinčių teisę eksploatuoti energetikos įrenginius, atestavimo taisyklių patvirtinimo“, 14.3 papunkčiu bei atsižvelgdama į Valstybinės energetikos reguliavimo tarybos (toliau – Taryba) Teisės departamento Teisėkūros ir teisinės analizės skyriaus 2019 m. liepos 24 d. pažymą Nr. O5E-223 „Dėl Valstybinės energetikos reguliavimo tarybos energetikos įrenginių eksploatavimo veiklos atestatų išdavimo tvarkos aprašo patvirtinimo“, Taryba n u t a r i a:

Patvirtinti Energetikos įrenginių įrengimo ir eksploatavimo veiklos atestatų išdavimo tvarkos aprašą (pridedama).

Tarybos pirmininkė Inga Žilienė

PATVIRTINTA

Valstybinės energetikos reguliavimo tarybos

2019 m. liepos 25 d. nutarimu Nr. O3E-279

ENERGETIKOS ĮRENGINIŲ ĮRENGIMO IR EKSPLOATAVIMO VEIKLOS ATESTATŲ IŠDAVIMO TVARKOS APRAŠAS

I SKYRIUS

BENDROSIOS NUOSTATOS

1.	Energetikos įrenginių įrengimo ir eksploatavimo veiklos atestatų išdavimo tvarkos aprašas (toliau – Aprašas) nustato Valstybinės energetikos reguliavimo tarybos (toliau – Taryba) specialistų veiksmus vykdant energetikos įrenginių įrengimo ir eksploatavimo veiklos atestatų išdavimo, pakeitimo (atestatuose įrašytų duomenų papildymo ir (ar) patikslinimo), atsisakymo išduoti atestatą, atestatų galiojimo sustabdymo, galiojimo sustabdymo panaikinimo, galiojimo panaikinimo, atestatų registravimo ir informacijos apie atestatus skelbimo tvarką.

2.	Taryba išduoda energetikos įrenginių įrengimo ir eksploatavimo veiklos atestatus vadovaudamasi Asmenų, turinčių teisę eksploatuoti energetikos įrenginius, atestavimo taisyklėse, patvirtintose Lietuvos Respublikos energetikos ministro 2010 m. spalio 4 d. įsakymu Nr. 1-274 „Dėl Asmenų, turinčių teisę įrengti ir eksploatuoti energetikos įrenginius, atestavimo taisyklių patvirtinimo“ (toliau – Atestavimo taisyklės), ir Apraše nustatytais reikalavimais.

3.	Apraše vartojamos sąvokos suprantamos taip, kaip jos apibrėžtos Lietuvos Respublikos energetikos įstatyme, Lietuvos Respublikos paslaugų įstatyme, Lietuvos Respublikos šilumos ūkio įstatyme ir Lietuvos Respublikos viešojo administravimo įstatyme, Atestavimo taisyklėse ir kituose teisės aktuose.

II SKYRIUS

ATESTATŲ RŪŠYS IR REIKALAVIMAI ASMENIMS, SIEKIANTIEMS GAUTI ATESTATĄ eksploatuoti AR ĮRENGTI energetikos įrenginius

4. Energetikos įrenginių įrengimo ir eksploatavimo veiklos atestatai (toliau – Atestatai) yra šių rūšių:

4.1. elektros įrenginių įrengimo;

4.2. gamtinių dujų įrenginių įrengimo;

4.3. elektros įrenginių eksploatavimo;

4.4. šilumos įrenginių ir turbinų eksploatavimo;

4.5. gamtinių dujų įrenginių eksploatavimo;

4.6. suskystintų naftos dujų įrenginių eksploatavimo;

4.7. naftos ir naftos produktų įrenginių eksploatavimo.

5. Atestatai išduodami asmenims, nurodytiems Energetikos įstatymo 2 straipsnio 1 dalyje (toliau – ūkio subjektams).

6. Atestatai išduodami Atestavimo taisyklių 11 punkte nurodytiems ūkio subjektams, kurie atitinka šiuos reikalavimus:

6.1. turi technologinę įrangą, prietaisus ir kitas priemones, reikalingas veiksmams, kurių reikia energetikos įrenginiams įrengti ar eksploatuoti, atlikti;

6.2. turi technologinius, techninius dokumentus, kuriuose nurodyti įrengiamų, eksploatuojamų energetikos įrenginių techniniai duomenys ir įrengimo ar eksploatavimo procedūros;

6.3. turi energetikos įrenginiams įrengti ir (ar) eksploatuoti Energetikos įstatymo ir Energetikos objektus, įrenginius įrengiančių ir eksploatuojančių darbuotojų atestavimo tvarkos aprašo, patvirtinto Lietuvos Respublikos energetikos ministro 2012 m. lapkričio 7 d. įsakymu
Nr. 1-220 „Dėl Energetikos objektus, įrenginius įrengiančių ir eksploatuojančių darbuotojų atestavimo tvarkos aprašo patvirtinimo“, nustatyta tvarka atestuotus reikiamos kvalifikacijos darbų vadovus ir energetikos įrenginius įrengiančius ir eksploatuojančius inžinerinių ir darbininkų kategorijų energetikos darbuotojus, dirbančius ūkio subjekte pagal darbo sutartį prašymo išduoti atestatą metu ir visą laikotarpį, kuomet vykdoma energetikos įrenginių įrengimo ir (ar) eksploatavimo veikla pagal išduotą atestatą;

6.4. ūkio subjektai, kurie siekia gauti atestatus eksploatuoti pastato šildymo ir karšto vandens sistemas, turi atitikti Šilumos ūkio įstatymo 20 straipsnio nustatytus reikalavimus;

6.5. turi Energetikos įstatymo 221 straipsnyje nurodytą profesinės civilinės atsakomybės draudimą. Šis reikalavimas taikomas tik asmenims, siekiantiems gauti elektros įrenginių įrengimo ir (ar) gamtinių dujų įrenginių įrengimo veiklos atestatą.

III SKYRIUS

PRAŠYMO PATEIKIMAS

7. Ūkio subjektas (pareiškėjas) Tarybai pateikia prašymą pagal Aprašo 1 priede pateiktą prašymo formą, kuriame nurodo:

7.1. pareiškėjo (juridinio asmens) pavadinimą, teisinę formą, kodą, registracijos adresą, bendrąjį juridinio asmens darbuotojų skaičių, telefono ryšio ir fakso numerius, elektroninio pašto adresą arba pareiškėjo (fizinio asmens) vardą ir pavardę, asmens kodą (jeigu toks yra), tikslią gimimo datą, deklaruotą gyvenamąją vietą, telefono ryšio numerį ir elektroninio pašto adresą;

7.2. siekiamo įgyti atestato rūšį;

7.3. jeigu pareiškėjas yra kitos valstybės narės pilietis ar kitas fizinis asmuo, kuris naudojasi Europos Sąjungos teisės aktuose jam suteiktomis judėjimo valstybėse narėse teisėmis ir siekia gauti atestatą, privalo Tarybai pateikti dokumentą, patvirtinantį šią teisę;

7.4. kokiu būdu pareiškėjas pageidauja gauti informaciją iš Tarybos apie priimtus sprendimus.

8. Ūkio subjektas (pareiškėjas) kartu su Aprašo 7 punkte nurodytu prašymu pateikia šiuos dokumentus:

8.1. ūkio subjekto (pareiškėjo) pageidaujamų atlikti energetikos įrenginių įrengimo ir (ar) eksploatavimo darbų sąrašą;

8.2. turimų pagrindinių technologinių, norminių ir techninių dokumentų, kuriuose nurodyti įrengiamų ir (ar) eksploatuojamų įrenginių techniniai duomenys, rekomenduojamos įrengimo ir (ar) eksploatavimo procedūros ir pan., būtinų prašyme nurodytiems darbams atlikti, sąrašą;

8.3. pagrindinės turimos techninės, technologinės įrangos ir prietaisų, būtinų prašyme nurodytiems darbams atlikti, taip pat asmens apsaugos priemonių, reikalingų saugiam darbui garantuoti, sąrašą;

8.4. pažymą apie darbų vadovų ir energetikos įrenginius įrengiančių ir eksploatuojančių inžinerinių ir darbininkų kategorijų energetikos darbuotojų atestavimą įrengti ir (ar) eksploatuoti energetikos įrenginius, nustatytą Aprašo 2 priede;

8.5. informaciją apie įrenginių ir prietaisų nuomos ar panaudos sutartis, kurioje nurodytas sutarties numeris, užsakovo ir nuomotojo rekvizitai;

8.6. dokumentą, patvirtinantį, kad už ūkio subjekto patikrinimą, ar jis pasirengęs kvalifikuotai atlikti energetikos įrenginių įrengimo ir (ar) eksploatavimo darbus, sumokėta Vyriausybės nustatyto dydžio valstybės rinkliava, Lietuvos Respublikos rinkliavų įstatymo ir Konkrečių valstybės rinkliavos dydžių ir šios rinkliavos mokėjimo ir grąžinimo taisyklių, patvirtintų Lietuvos Respublikos Vyriausybės 2000 m. gruodžio 15 d. nutarimu Nr. 1458 „Dėl Konkrečių valstybės rinkliavos dydžių ir šios rinkliavos mokėjimo ir grąžinimo taisyklių patvirtinimo“ (toliau – Vyriausybės nustatyto dydžio valstybės rinkliava), nustatyta tvarka;

8.7. per pastaruosius dvejus metus atliktų darbų sąrašą (tais atvejais, kai atestato prašo atestato turėtojas);

8.8. informaciją apie turimo atestato rūšį, numerį ir išdavimo datą (nurodoma tik išduodant atestatą veikiančiam ūkio subjektui arba atestato pakeitimo atveju);

8.9. Energetikos įstatymo 221 straipsnyje nurodyto profesinės civilinės atsakomybės draudimo liudijimo kopiją. Šis reikalavimas taikomas tik asmenims, siekiantiems gauti energetikos įrenginių įrengimo veiklos atestatus.

9. Atestato turėtojas (veikiantis ūkio subjektas), norintis pakeisti atestatą (papildyti atestate nurodytą energetikos įrenginių įrengimo ir (ar) eksploatavimo darbų sąrašą), pateikia Tarybai pagal Aprašo 7 punkto reikalavimus užpildytą prašymą ir pateikia nurodytus dokumentus, liudijančius jo pasirengimą atlikti šiuos papildomus darbus.

10. Atestato turėtojas (veikiantis ūkio subjektas), norintis sustabdyti atestato galiojimą, panaikinti atestato galiojimą, pateikia Tarybai prašymą, kuriame papildomai nurodo turimo atestato galiojimo sustabdymo arba panaikinimo priežastį, atestato rūšį, numerį ir išdavimo datą. Kai atestato turėtojas pateikia prašymą panaikinti atestato sustabdymo galiojimą, privalo pateikti dokumentus, įrodančius, kad licencijuojamos veiklos pažeidimai pašalinti, išskyrus atvejį, nurodytą Energetikos įstatymo 21 straipsnio 5 dalies 5 punkte.

11. Ūkio subjektas ir (ar) (pareiškėjas) dokumentus atestatui gauti, pakeisti atestatą (papildyti ir (ar) patikslinti atestate įrašytus duomenis) sustabdyti atestato galiojimą, panaikinti atestato galiojimo sustabdymą, panaikinti atestato galiojimą pateikia Tarybai paštu ir (arba) internetu per administracinių ir viešųjų elektroninių paslaugų portalą Elektroniniai valdžios vartai (toliau – Elektroninių paslaugų portalas). Pateikti pareiškėjo ir (ar) ūkio subjekto dokumentus ir užpildyti prašymą gali pareiškėjo ir (ar) ūkio subjekto atstovas, teisės aktų nustatyta tvarka turintis teisę jam atstovauti ir pateikęs įgaliojimą bei asmens tapatybę patvirtinantį dokumentą, arba, kai kreipiamasi paštu – jo kopiją. Kai pareiškėjas ir (ar) ūkio subjektas pateikia dokumentus Tarybai per Elektroninių paslaugų portalą, jo tapatybė patvirtinama pagal Lietuvos Respublikos gyventojų registro ar (ir) Juridinių asmenų registro duomenis.

12. Pateikti pareiškėjo ir (ar) ūkio subjekto – juridinio asmens dokumentus per Elektroninių paslaugų portalą gali ir pareiškėjo – juridinio asmens atstovas, kuriam įgaliojimą naudotis Elektroninių paslaugų portalu suteikia juridinio asmens vadovas. Kai dokumentai pateikiami Tarybai ne per Elektroninių paslaugų portalą, ūkio subjektas privalo pateikti prašymą, užpildydamas Aprašo 1 priede pateiktą formą.

13. Prašymų priėmimo vietos adresas ir telefonų numeriai bei elektroninio pašto adresai skelbiami Tarybos interneto svetainėje www.vert.lt. Prašymai nurodytoje vietoje priimami darbo valandomis. Taryba taip pat skelbia apie papildomas prašymų priėmimo valandas, kai galima kreiptis į Tarybą ne darbo laiku.

14. Prašymą pasirašo ūkio subjekto vadovas ar jo įgaliotas asmuo. Tais atvejais, kai prašymą pasirašo įgaliotas asmuo, prie prašymo turi būti pridėtas teisės aktų nustatyta tvarka įformintas įgaliojimas ar kitas dokumentas, patvirtinantis jo įgaliojimus.

15. Prašymas turi būti surašytas valstybine kalba arba turėti įstatymų nustatyta tvarka patvirtintą vertimą į valstybinę kalbą, išskyrus atvejus, kai vadovaudamasi tarptautinės teisės aktais į Tarybą raštu kreipiasi užsienio valstybės institucija ar tarptautinė organizacija.

16. Prašymai, atsiųsti elektroniniu paštu, turi būti pasirašyti saugiu elektroniniu parašu, sukurtu saugia parašo formavimo įranga ir patvirtintu galiojančiu kvalifikuotu sertifikatu, arba suformuoti elektroninėmis priemonėmis, kurios leidžia užtikrinti teksto vientisumą ir nepakeičiamumą.

17. Gauti prašymai registruojami Tarybos dokumentų valdymo sistemos „Avilys“ atitinkamame registre.

IV SKYRIUS

PRAŠYMO NAGRINĖJIMAS IR PATEIKTŲ DOKUMENTŲ VERTINIMAS

18. Taryboje ūkio subjektų dokumentai nagrinėjami ir sprendimas dėl atestato išdavimo ar pakeitimo, atestato galiojimo sustabdymo, atestato galiojimo sustabdymo panaikinimo, atestatų galiojimo panaikinimo priimamas Atestavimo taisyklių 28 punkte nurodyta tvarka.

19. Jeigu pareiškėjas (ūkio subjektas) pateikia neišsamų ar netinkamai įformintą prašymą arba pateikia ne visus dokumentus ar informaciją, kurių reikia atestatui išduoti, arba jei pateiktų dokumentų nepakanka nustatyti, ar ūkio subjektas atitinka atestatų išdavimo sąlygas ir Aprašo 5 ir 6 punktuose nustatytus reikalavimus, Tarybos teritorinio skyriaus specialistas turi teisę ne vėliau kaip per 10 kalendorinių dienų nuo dokumentų registravimo Taryboje dienos paprašyti papildomų dokumentų, išskyrus tuos dokumentus ir informaciją, kurie yra valstybės registruose ar kitose valstybės informacinėse sistemose. Pareiškėjas papildomus dokumentus privalo pateikti ne vėliau kaip per 10 kalendorinių dienų.

20. Ūkio subjektas neprivalo teikti dokumentų ir (ar) informacijos, kuriuos ūkio subjektas jau yra pateikęs Tarybai, išskyrus tuos atvejus, kai ūkio subjekto Tarybai pateikti duomenys ir (ar) informacija pasikeičia, taip pat kuriuos, vadovaudamasi Viešojo administravimo įstatymo 3 straipsnio 8 punktu, gali gauti pati Taryba.

21. Tarybos teritorinio skyriaus specialistas, patikrinęs ūkio subjekto pateiktus duomenis ir įvertinęs ūkio subjektą pagal pateiktus dokumentus ir (ar) atlikęs patikrinimą vietoje, vadovaudamasis Aprašo 5 ir 6 punktuose nustatytais reikalavimais, per 15 kalendorinių dienų parengia išvadą dėl ūkio subjekto pasirengimo įrengti ir (ar) eksploatuoti energetikos įrenginius. Išvadą pasirašo ją parengusio skyriaus specialistas, suderinęs išvadą su skyriaus vedėju ir už sprendimo išduoti atestatą projekto parengimą atsakingu Tarybos Koordinavimo ir analizės skyriaus specialistu. Išvados dėl ūkio subjekto pasirengimo įrengti ir (ar) eksploatuoti energetikos įrenginius forma pateikiama Aprašo 3 priede.

22. Išvados pagrindu ne vėliau kaip per 30 kalendorinių dienų nuo visų tinkamai pateiktų dokumentų gavimo dienos Tarybos Koordinavimo ir analizės skyriaus specialistas parengia sprendimo dėl atestato ir jo privalomojo priedo išdavimo ar pakeitimo projektą, kurį suderina su Tarybos Koordinavimo ir analizės skyriaus vedėju ir Tarybos Teisės departamento specialistu. Taryba arba Tarybos pirmininkas, kai Taryba pavedė Tarybos pirmininkui vykdyti energetikos įrenginių įrengimo ir eksploatavimo veiklos atestatų išdavimo, jų pakeitimo, atestatų galiojimo sustabdymo, galiojimo sustabdymo panaikinimo, atestatų galiojimo panaikinimo funkcijas, priima sprendimą pagal vieną iš Atestavimo taisyklių 33 punkte nurodytų pasirinkimų. Tarybos pirmininko Sprendimo forma nustatyta Aprašo 4 priede.

23. Jeigu į tinkamai pateiktą prašymą išduoti atestatą neatsakoma per Aprašo 22 punkte nurodytą terminą, laikoma, kad yra priimtas teigiamas sprendimas dėl atestato išdavimo. Ši sąlyga dėl atestato išdavimo termino netaikoma, kai vyksta teisminiai ginčai su trečiaisiais asmenimis dėl licencijuojamos veiklos sąlygų (teritorijos) arba kai yra kitų priežasčių, pateisinamų svarbiais visuomenės interesais, ir pareiškėjui apie tai yra pranešta teisės aktų nustatyta tvarka. Šiuo atveju atestatas išduodamas arba rašytinis motyvuotas atsisakymas išduoti atestatą pareiškėjui pateikiamas ne vėliau kaip per 20 darbo dienų pasibaigus atitinkamo teisminio ginčo nagrinėjimui ar nelikus kitų priežasčių, pateisinamų svarbiais visuomenės interesais, dėl kurių buvo atidėtas sprendimo dėl atestato išdavimo priėmimas.

24. Tais atvejais, kai kreipiasi ūkio subjektas, turintis atestatą, prašymą išduoti atestatą ir tokį prašymą pagrindžiančius dokumentus atestato turėtojas pateikia Tarybai ne vėliau kaip likus 30 kalendorinių dienų iki atestato galiojimo pabaigos.

V SKYRIUS

ATSISAKYMAS IŠDUOTI AR PAKEISTI ATESTATĄ

25. Taryba neišduoda ar nepakeičia Atestato Atestavimo taisyklių 39 punkte nurodytais atvejais.

26. Apie atsisakymą išduoti atestatą ar pakeisti atestatą, ūkio subjektui Taryba teikia motyvuotą rašytinį pranešimą, atsižvelgiant į pareiškėjo prašyme nurodytą informacijos gavimo būdą.

27. Neatestuotam ūkio subjektui (pareiškėjui) jo sumokėta Lietuvos Respublikos Vyriausybės nustatyto dydžio valstybės rinkliava už ūkio subjekto (įmonės) patikrinimą, ar jis pasirengęs kvalifikuotai atlikti energetikos įrenginių įrengimo ir (ar) eksploatavimo darbus, negrąžinama.

VI SKYRIUS

ATESTATO IŠDAVIMAS IR ATESTATE ĮRAŠYTŲ DUOMENŲ PAPILDYMAS IR (AR) PATIKSLINIMAS

28. Vadovaudamasi Licencijavimo pagrindų aprašu, patvirtintu Lietuvos Respublikos Vyriausybės 2012 m. liepos 18 d. nutarimu Nr. 937 „Dėl Licencijavimo pagrindų aprašo patvirtinimo“, Taryba atestatus išduoda, atestatus keičia (atestate įrašytų duomenų papildymą ir (ar) patikslinimą), atestatų galiojimą sustabdo, galiojimo sustabdymą panaikina, galiojimą panaikina naudojantis valstybės įmonės Registrų centro sukurta ir administruojama valstybės informacine sistema, skirta duomenims ir informacijai apie ūkio subjektams išduotas licencijas tvarkyti vienoje vietoje (toliau – Licencijų informacinė sistema). Apie priimtą sprendimą Taryba praneša pareiškėjui ne vėliau kaip per 2 darbo dienas po sprendimo priėmimo jo prašyme nurodytu būdu. Informaciją apie išduotą (-us) atestatą (-us) ūkio subjektas (pareiškėjas) gali atsispausdinti iš Licencijų informacinės sistemos. Atestate pateikiama Atestavimo taisyklių 40 punkte nurodyta informacija.

29. Išduoti atestatai gali būti keičiami (patikslinami ir (ar) papildomi atestate įrašyti duomenys) ūkio subjekto prašymu, jeigu keičiasi atestate nurodyti rekvizitai (juridinio asmens pavadinimas, teisinė forma, registracijos adresas arba ūkio subjekto (fizinio asmens) vardas, pavardė ir deklaruota gyvenamoji vieta).

30. Jeigu keičiasi atestate nurodyti rekvizitai, kurie išvardinti Aprašo 29 punkte, ūkio subjektas privalo ne vėliau kaip per 10 darbo dienų pranešti apie tai Tarybai ir pateikti prašymą pakeisti atestatą (papildyti ir (ar) patikslinti atestate įrašytus duomenis), pateikti Juridinių asmenų registro išrašo kopiją, akcininkų susirinkimo protokolo kopiją, dokumentą, patvirtinantį apie sumokėtą nustatyto dydžio valstybės rinkliavą, jeigu ūkio subjektas į Tarybą kreipiasi atvykęs į vietą arba minėtus dokumentus teikia paštu. Tais atvejais, kai ūkio subjektas prašymą teikia ir valstybės rinkliavą sumoka per Elektroninių paslaugų portalą, ūkio subjekto teikiami duomenys automatiškai tikrinami su Juridinių asmenų registre esančiais duomenimis, todėl Juridinių asmenų registro išrašo kopijos ir dokumento, patvirtinančio apie sumokėtą nustatyto dydžio valstybės rinkliavą, ūkio subjektui teikti nereikia.

VII SKYRIUS

INFORMACIJOS APIE ATESTATUS SKELBIMAS IR SAUGOJIMAS

31. Informaciją apie atestatų išdavimą, atestatų keitimą (atestate įrašytų duomenų papildymą ir (ar) patikslinimą), atestatų galiojimo sustabdymą, galiojimo sustabdymo panaikinimą, galiojimo panaikinimą Taryba skelbia Licencijų informacinėje sistemoje ir skelbiant asmens duomenis interneto svetainėje jų apsauga turi būti užtikrinama vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL 2016 L 119, p. 1). Informaciją, nurodytą Atestavimo taisyklių 47 punkte, skelbimui parengia Tarybos Koordinavimo ir analizės skyriaus specialistas.

32. Dokumentai, susiję su atestato išdavimu (sprendimas apie atestato išdavimą, pakeitimą (atestate įrašytų duomenų papildymą ir (ar) patikslinimą), neišdavimą, išvada, pareiškėjo prašymas gauti atestatą ir prašymo priedai laikomi Tarybos archyve atestato galiojimo laikotarpiu ir 5 metus pasibaigus jo galiojimo terminui. Dokumentus (popierine forma), susijusius su atestato išdavimu parengia Koordinavimo ir analizės skyriaus specialistas ir einamųjų metų I−IV ketvirčių paskutinę dieną pateikia specialistui, atsakingam už archyvo tvarkymą, saugojimui Tarybos archyve. Dokumentai, pateikti Aprašo 11 punkte nurodytomis elektroninėmis priemonėmis, gali būti saugomi Tarybos dokumentų valdymo sistemoje.

VIII SKYRIUS

BAIGIAMOSIOS NUOSTATOS

33. Taryba, gavusi ūkio subjekto (pareiškėjo) motyvuotą pranešimą apie skaičiavimo, spausdinimo, faktinių duomenų neatitikimo ar kitas technines klaidas atestate, imasi reikalingų priemonių klaidoms ištaisyti. Klaidos turi būti ištaisytos visuose dokumentuose, kuriuos saugo Taryba. Per 10 darbo dienų parengiamas pataisytas atestatas ir apie tai informuojamas ūkio subjektas.

34. Atestavimo taisyklių reikalavimus pažeidę asmenys atsako Lietuvos Respublikos teisės aktų nustatyta tvarka

______________________

Energetikos įrenginių eksploatavimo ir (ar)

įrengimo veiklos atestatų išdavimo tvarkos

aprašo

1 priedas

(Prašymo formos pavyzdys)

(ūkio subjekto (juridinio asmens) pavadinimas ir teisinė forma arba fizinio asmens vardas, pavardė)

(ūkio subjekto (juridinio asmens) rekvizitai: kodas, buveinės adresas arba fizinio asmens kodas,

adresas)

Valstybinės energetikos reguliavimo

tarybos pirmininkui

PRAŠYMAS IŠDUOTI (PAkeisTI) ATESTATĄ

20 __ m. ____________ d.

Prašome išduoti (pakeisti ) atestatą eksploatuoti ir (ar) įrengti

(nurodyti pageidaujamus eksploatuoti ir (ar) įrengti energetikos įrenginius, darbų rūšis)

Informaciją apie priimtus sprendimus dėl atestato išdavimo (patikslinimo) teikti šiais būdais:

(nurodyti pageidaujamus informacijos teikimo būdus: telefonu, elektroniniu paštu, raštu ar

kitais būdais)

Ūkio subjekto įgaliotasis atstovas

(vardas, pavardė, adresas, telefonas)

Bendras darbuotojų skaičius____________žmonių.

PRIDEDAMA:

1. Ūkio subjekto pageidaujamų atlikti energetikos įrenginių eksploatavimo ir (ar) įrengimo darbų sąrašas.

2. Turimų technologinių, norminių ir techninių dokumentų, kuriuose nurodyti eksploatuojamų ir (ar) įrengiamų įrenginių techniniai duomenys, rekomenduojamos eksploatavimo ir (ar) įrengimo procedūros ir pan., būtinų prašyme nurodytiems darbams atlikti, sąrašas.

3. Pagrindinės turimos techninės, technologinės įrangos ir prietaisų, būtinų prašyme nurodytiems darbams atlikti, taip pat asmens apsaugos priemonių, reikalingų saugiam darbui garantuoti, sąrašas.

4. Pažyma apie darbų vadovų ir specialistų atestavimą eksploatuoti ir (ar) įrengti energetikos įrenginius.

5. Informacija apie įrenginių ir prietaisų nuomos ar panaudos sutartis.

6. Dokumentą, patvirtinantis, kad už ūkio subjekto patikrinimą, ar jis pasirengęs kvalifikuotai atlikti energetikos įrenginių eksploatavimo ir (ar) įrengimo darbus, sumokėta Vyriausybės nustatyto dydžio valstybės rinkliava, patvirtinta Lietuvos Respublikos Vyriausybės 2014 m. gruodžio 15 d. nutarimu Nr. 1442 „Dėl Lietuvos Respublikos Vyriausybės 2000 m. gruodžio 15 d. nutarimo
Nr. 1458 „Dėl konkrečių valstybės rinkliavos dydžių ir šios rinkliavos mokėjimo ir grąžinimo taisyklių patvirtinimo“ pakeitimo“.

7. Per pastaruosius dvejus metus atliktų darbų sąrašą (tais atvejais, kai atestato prašo atestato turėtojas).

8. Informaciją apie turimo atestato rūšį, numerį ir išdavimo datą (nurodoma tik išduodant atestatą veikiančiam ūkio subjektui arba atestato pakeitimo atveju).

Ūkio subjekto vadovas	______________	_____________________

(parašas)	(vardas, pavardė)

_________________

Energetikos įrenginių eksploatavimo ir (ar)

įrengimo veiklos atestatų išdavimo tvarkos

aprašo

2 priedas

(Pažymos apie darbų vadovų ir specialistų atestavimą eksploatuoti ir (ar) įrengti energetikos įrenginius formos pavyzdys)

(ūkio subjekto (juridinio asmens) pavadinimas ir teisinė forma arba fizinio asmens vardas, pavardė)

(ūkio subjekto (juridinio asmens) rekvizitai: kodas, buveinės adresas arba fizinio asmens kodas ir adresas)

Pažyma

__________________

(sudarymo data)

Eil. Nr.	Vardas, pavardė	Nuo kada dirba	Pareigos	Specialybė, išsilavinimas	Darbo stažas	Kada ir kokiai veiklai atestuotas	Kas atestavo	Pažymė-jimo Nr.	Kitos atestacijos data
A. Vadovai*
1.
2.
3.
B. Darbų vadovai
1.
2.
3.
4.
C. Specialistai
1.
2.
3.
4.

Pastaba. * Ūkio subjekto (įmonės) vadovai, įmonės vadovų pavaduotojai, technikos direktoriai.

Ūkio subjekto vadovas	______________	_____________________

(parašas)	(vardas, pavardė)

_________________

Energetikos įrenginių eksploatavimo ir (ar)

įrengimo veiklos atestatų išdavimo tvarkos

aprašo

3 priedas

(Ūkio subjektų pasirengimo eksploatuoti ir (ar) įrengti energetikos įrenginius išvados formos pavyzdys)

Valstybinė energetikos reguliavimo tarybA

IŠVADA

DĖL ŪKIO SUBJEKTO PASIRENGIMO EKSPLOATUOTI ir (ar) įrengti ENERGETIKOS ĮRENGINIUS

20 m. ______________ d. Nr. ______

_________________

(sudarymo vieta)

Dėl	ūkio subjekto pasirengimo

eksploatuoti ir (ar) įrengti energetikos įrenginius.

Nagrinėtas prašymas su šiais pridedamais dokumentais:

_

Tikrinimo išvados dėl:

1) darbų vadovų ir specialistų kvalifikacijos ir atestacijos

_

2) ūkio subjekto apsirūpinimo pagrindiniais technologiniais, norminiais ir techniniais dokumentais

_

3) ūkio subjekto materialinės techninės bazės (patalpų, įrangos, prietaisų)

Ūkio subjektas pasirengęs (iš dalies pasirengęs, nepasirengęs) eksploatuoti ir (ar) įrengti	(kas nereikalinga, išbraukti)

energetikos įrenginius____________________________________________________

(nurodyti darbų rūšis ir pagrindinius energetikos įrenginių parametrus)

Siūlome išduoti (pakeisti) atestatą (papildyti darbų sąrašą) penkeriems metams (atestato

(kas nereikalinga, išbraukti)

galiojimo terminui).

_____________________	____________	___________________

(Specialistas	(parašas)	(vardas, pavardė)

Energetikos įrenginių eksploatavimo ir (ar)

įrengimo veiklos atestatų išdavimo tvarkos

aprašo

4 priedas

Valstybinė energetikos reguliavimo tarybA

SPRENDIMAS

DĖL energetikos įrenginių eksploatavimo veiklos atestato išdavimo (atestato pakeitimo (atestatuose įrašytų duomenų papildymo ir (ar) patikslinimo), atsisakymo išduoti atestatą, atestato galiojimo sustabdymo, atestato galiojimo sustabdymo panaikinimo, atestato galiojimo panaikinimo)

(įrašyti vieną iš nurodytų sprendimo variantų)

20 m. ______________ d. Nr. ______

Vilnius

Vadovaudamasis Lietuvos Respublikos energetikos įstatymo 8 straipsnio 11 dalies 21 punktu, 8 straipsnio 12 dalimi, atsižvelgdamas į Valstybinės energetikos reguliavimo tarybos (nurodyti skyriaus pavadinimą) skyriaus (nurodyti specialisto pareigas, vardą, pavardę) išvadą Nr. (nurodyti išvados datą ir numerį), (esant poreikiui, nurodyti kitą pagrindą (prašymas, eksperto išvada, skundas, teismo sprendimas)):

1. Išduodu Ūkio subjektui

(ūkio subjekto (juridinio asmens) pavadinimas ir teisinė forma arba fizinio asmens vardas, pavardė, rekvizitai) atestatą Nr. (atestato numeris), (pakeičiu (atestato data) atestatą Nr. (atestato numeris), neišduodu atestato, sustabdau (atestato data) atestato (atestato numeris) galiojimą iki ________, panaikinu (atestato data) atestato Nr. (atestato numeris) galiojimo sustabdymą, panaikinu (atestato data) atestato Nr. (atestato numeris) galiojimą) eksploatuoti energetikos įrenginius (įrašyti vieną iš nurodytų sprendimo variantų):

_

(nurodyti*, kokiems įrenginiams eksploatuoti išduodamas atestatas, taip pat nurodyti darbus)

_

2. Nustatau atestato galiojimo laiką iki

(pildoma išduodant atestatą, pratęsiant ir sustabdant jo galiojimą)

3. Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir sąlygomis.

Tarybos pirmininkas	______________	______________

(parašas) (vardas, pavardė)

Rengėjo nuoroda